1. Waqt li tfakkar fil-konklużjonijiet tal-Kunsill ta' Novembru 2016, l-Unjoni Ewropea tesprimi l-impenn sod tagħha u l-appoġġ kontinwu għall-Pjan ta' Azzjoni Komprensiv Konġunt (PAKK). Il-PAKK huwa element ewlieni tal-arkitettura globali ta' nonproliferazzjoni nukleari u huwa kisba tad-diplomazija multilaterali, approvat b'mod unanimu mill-Kunsill tas-Sigurtà tan-NU permezz tar-riżoluzzjoni 2231 tiegħu. 2. L-Unjoni Ewropea tilqa' l-implimentazzjoni sħiħa u effettiva kontinwa tal-Iran tal-impenji tiegħu marbutin mal-enerġija nukleari, kif ikkonfermat mill-Aġenzija Internazzjonali tal-Enerġija Atomika (IAEA) fi tlettax-il rapport konsekuttiv, inkluż l-aħħar rapport tagħha ta' kull tliet xhur, li ħareġ fit-12 ta' Novembru 2018. L-Unjoni Ewropea ttenni l-ħtieġa li l-Iran ikompli jimplimenta l-impenji kollha tiegħu, u li jkompli jikkoopera b'mod sħiħ u f'waqtu mal-IAEA. L-Unjoni Ewropea tilqa' u tappoġġa bis-sħiħ il-ħidma mwettqa mill-IAEA fil-monitoraġġ tal-implimentazzjoni min-naħa tal-Iran tal-PAKK. L-UE tilqa' l-impenn tal-Iran li qatt ma jfittex, jiżviluppa jew jakkwista armi nukleari. Hija tirrikonoxxi l-applikazzjoni proviżorja mill-Iran tal-Protokoll Addizzjonali għall-Ftehim ta' Salvagwardji Komprensivi tiegħu, u tinkoraġġixxi r-ratifika tiegħu. 3. L-Unjoni Ewropea tirrikonoxxi li t-tneħħija ta' sanzjonijiet tikkostitwixxi parti essenzjali tal-PAKK u jiddispjaċiha ħafna għall-impożizzjoni mill-ġdid ta' sanzjonijiet mill-Istati Uniti, wara li dan tal-aħħar irtira mill-PAKK. L-Unjoni Ewropea tissottolinja l-isforzi mwettqa biex tippreserva l-benefiċċji ekonomiċi u l-benefiċċji usa' għall-Iran kif previst mill-PAKK. Dawn qed jiġu intensifikati permezz tal-inizjattiva minn Franza, il-Ġermanja u r-Renju Unit, li jitħaddem il-Veikolu bi Skop Speċjali, li issa ġie irreġistrat bħala entità privata, bil-ħsieb li jitħalla impatt pożittiv fuq ir-relazzjonijiet kummerċjali u ekonomiċi mal-Iran, iżda l-aktar importanti, fuq ħajjet il-poplu Iranjan. Il-Veikolu bi Skop Speċjali ser jappoġġa l-operaturi ekonomiċi Ewropej involuti f'kummerċ leġittimu mal-Iran, f'konformità mad-dritt tal-UE u r-Riżoluzzjoni 2231 tal-Kunsill tas-Sigurtà tan-NU. Kif imfakkar fid-dikjarazzjoni konġunta tar-RGħ/VP mal-ministri għall-affarijiet barranin u l-ministri għall-finanzi ta' Franza, il-Ġermanja u r-Renju Unit tat-2 ta' Novembru 2018, ir-riżoluzzjoni li din il-ħidma titlesta hija waħda soda. L-Unjoni Ewropea tfakkar li l-aġġornamenti tal-UE għall-"Istatut ta' Mblukkar" u l-mandat ta' self estern tal-Bank Ewropew tal-Investiment biex jagħmlu lill-Iran eliġibbli daħlu fis-seħħ fis-7 ta' Awwissu 2018. 4. L-Unjoni Ewropea tenfasizza l-appoġġ tagħha għall-iżvilupp tar-relazzjonijiet bejn l-UE u l-Iran f'oqsma ta' interess komuni kif imniżżel fid-Dikjarazzjoni Konġunta maqbula bejn ir-RGħ/VP u l-Ministru għall-Affarijiet Barranin Iranjan f'April 2016, li jirfed l-impenn settorjali tagħha fil-kooperazzjoni bilaterali. Dan jinkludi oqsma bħalma huma d-djalogu politiku, id-drittijiet tal-bniedem, il-kooperazzjoni ekonomika, il-kummerċ u l-investiment, l-agrikoltura, it-trasport, l-enerġija u t-tibdil fil-klima, il-kooperazzjoni nukleari ċivili, l-ambjent, il-protezzjoni ċivili, ix-xjenza, ir-riċerka u l-innovazzjoni, l-edukazzjoni, inkluż permezz ta' skambji universitarji, il-kultura, id-drogi, il-migrazzjoni, reġjonali u umanitarju. 5. Il-Kunsill jilqa' b'sodisfazzjon il-progress fir-riformi meħtieġa u jħeġġeġ lill-Iran biex jadotta u jimplimenta l-leġislazzjoni meħtieġa skont l-impenji tiegħu fi ħdan il-Pjan ta' Azzjoni tat-Task Force ta' Azzjoni Finanzjarja (FATF). L-UE u l-Istati Membri tagħha huma lesti li jkomplu jikkooperaw mal-Iran f'dawn l-oqsma, inkluż billi jipprovdu assistenza teknika fl-implimentazzjoni tal-Pjan ta' Azzjoni tal-FATF. 6. Il-Kunsill jesprimi t-tħassib tiegħu dwar it-tensjonijiet li qed jiżdiedu fir-reġjun u r-rwol tal-Iran f'dan il-kuntest, inkluż l-għoti ta' appoġġ militari, finanzjarju u politiku lil atturi mhux statali f'pajjiżi bħas-Sirja u l-Libanu. 7. Il-Kunsill għandu tħassib serju rigward l-involviment militari tal-Iran u l-preżenza kontinwa tal-forzi Iranjani fis-Sirja. L-Unjoni Ewropea tappella lill-Iran biex jappoġġa b'mod sħiħ il-proċess immexxi min-NU dwar is-Sirja f'konformità mar-riżoluzzjoni 2254 tal-Kunsill tas-Sigurtà tan-NU, u tħeġġeġ lill-Iran biex juża l-influwenza tiegħu fuq ir-reġim Sirjan għal dan il-għan. Hija tħeġġeġ lill-Iran bħala wieħed mill-garanti ta' Astana, flimkien mar-Russja u t-Turkija, biex jiżgura t-tmiem tal-ostilitajiet u aċċess umanitarju bla xkiel, sikur u sostenibbli fis-Sirja kollha, u partikolarment f'Idlib. 8. Rigward il-Jemen, l-Unjoni Ewropea tappella lill-partijiet kollha fir-reġjun, inkluż l-Iran, biex jappoġġaw l-implimentazzjoni tar-riżoluzzjoni 2451 tal-Kunsill tas-Sigurtà tan-NU u biex jaħdmu b'mod kostruttiv favur soluzzjoni politika dejjiema għall-konflitt, taħt it-tmexxija tan-NU. L-UE tinnota bi tħassib il-konklużjonijiet tal-Grupp ta' Esperti tan-NU dwar il-Jemen, li sab nuqqas ta' konformità mal-embargo fuq l-armi stabbilit bil-paragrafu 14 tar-Riżoluzzjoni 2216 tal-KSNU. L-Unjoni Ewropea tibqa' impenjata li tkompli d-djalogu reġjonali politiku eżistenti mmexxi mill-UE mal-Iran, bil-għan li jkompli jipproduċi riżultati tanġibbli u jitrawwem ambjent reġjonali mtejjeb. Hija tirrikonoxxi r-riżultati tal-isforzi li saru fil-kuntest tad-djalogu attwali mmexxi mill-UE dwar kwistjonijiet reġjonali. L-UE tilqa', f'dan ir-rigward, l-appoġġ pubbliku tal-Iran għat-taħditiet tan-NU fl-Iżvezja, li wassal għall-Ftehim ta' Stokkolma. 9. Il-Kunsill jinsab ukoll imħasseb serjament dwar l-attività ta' missili ballistiċi tal-Iran u jappella lill-Iran biex joqgħod lura minn dawn l-attivitajiet, b'mod partikolari it-tfigħ ta' missili ballistiċi li huwa inkonsistenti mar-Riżoluzzjoni 2231 tal-Kunsill tas-Sigurtà tan-NU. L-Iran għadu jagħmel sforzi biex iżid il-firxa u l-preċiżjoni tal-missili tiegħu, kif ukoll biex iżid l-għadd ta' testijiet u tfigħ operazzjonali. Dawn l-attivitajiet japprofondixxu n-nuqqas ta' fiduċja u jikkontribwixxu għall-instabbiltà reġjonali. Il-Kunsill jappella lill-Iran biex jieħu l-miżuri kollha meħtieġa sabiex jirrispetta bis-sħiħ ir-riżoluzzjonijiet rilevanti kollha tal-Kunsill tas-Sigurtà tan-NU relatati mat-trasferiment ta' missili u materjal rilevanti u teknoloġija lil atturi statali u mhux statali fir-reġjun. F'kuntest usa', il-Kunsill ifakkar ukoll fit-tħassib serju li minn dejjem kellu dwar l-iżviluppi militari reġjonali. 10. Il-Kunsill jinsab profondament imħasseb dwar l-attivitajiet ostili li l-Iran wettaq fuq it-territorju ta' diversi Stati Membri u, f'dan il-kuntest, iddeċieda li jelenka żewġ individwi u entità waħda. L-Unjoni Ewropea ser tkompli turi għaqda u solidarjetà f'dan il-qasam u tħeġġeġ lill-Iran biex itemm minnufih tali mġiba inaċċettabbli. 11. Il-Kunsill jibqa' mħasseb serjament dwar is-sitwazzjoni tad-drittijiet tal-bniedem fl-Iran. L-Iran għadu japplika ta' sikwit il-piena tal-mewt. Filwaqt li l-Kunsill jirrikonoxxi li l-emendi li saru għal-Liġi Kontra n-Narkotiċi, adottati f'Ottubru 2017, s'issa wasslu għal tnaqqis sinifikanti f'eżekuzzjonijiet b'rabta mad-drogi, huwa jisħaq li l-UE topponi l-użu tal-piena tal-mewt fiċ-ċirkostanzi kollha u f'kull pajjiż. L-UE tissottolinja li l-eżekuzzjoni ta' delinkwenti minorenni tikser il-Patt Internazzjonali dwar id-Drittijiet Ċivili u Politiċi u l-Konvenzjoni dwar id-Drittijiet tat-Tfal, li l-Iran huwa parti tagħhom it-tnejn. F'konformità mal-impenji tal-UE biex tiżgura d-drittijiet indaqs tan-nisa u l-bniet u persuni li jiffurmaw parti minn minoranzi, inkluż minoranzi etniċi u reliġjużi, il-Kunsill jappella lill-Iran biex jimplimenta t-trattati internazzjonali rilevanti li huwa parti tagħhom u biex jirrispetta bis-sħiħ id-drittijiet tal-bniedem u l-libertajiet fundamentali. 12. Il-Kunsill jenfasizza li t-tensjonijiet u n-nuqqas ta' fiduċja eżistenti fir-reġjun m'għandhomx ikomplu jiġu aggravati u jappella lill-Iran u lill-atturi reġjonali kollha biex jieħdu rwol kostruttiv f'dan ir-rigward u jevitaw ir-retorika inutli. Il-Kunsill jappoġġa approċċ ibbilanċjat u komprensiv mal-Iran, inkluż djalogu, bil-għan li jiġu indirizzati l-kwistjonijiet kollha ta' tħassib, kritiku meta jkun hemm diverġenzi u kooperattiv meta jkun hemm interess reċiproku.